"እቲ ዝነበረኒ ሕማም ምሐሸኒ" እቲ ዕፅዋ ምስተናውሐ እቲ ቀልጢፍና ናብ ሃገርና ክንምለስ ኢና ዝብል ተስፋ ብዙሓት ኣፀልሚትዎ። እቶም ሕሙማት ናይ ጥዕና ፀገም ስለ ዘለዎም ብኮሮናቫይረስ ናይ ምልካፍ ተኽእሎ ልዑል ብምዃኑ ኣሻቒሉዎም ኣሎ። "እቲ ዝዓረፍናሉ ሆቴል ክንድቲ ዝግደሱልና ኣይኮኑን፤ እቲ ኣብዚ ዘሎ ሕብረተሰብ እውን ብጣዕሚ ስለዘይጥንቀቕ፡ ኣብዚ ዘሎ ነገር ኣዝዩ ዘፍርሕ እዩ። ንሕና ድማ ምስቲ ዘለና ሕማም ብብዙሕ መገድታት ንኮሮናቫይረስ ክንቃላዕ ንኽእል ኢና። ካብ ሆስፒታል መኪና እንተዘይተላኢኹልና፡ ናብ ሕክምና ክንኸይድ ኣይንኽእልን፤ እቲ ዝነበረ ናይ 21 መዓልታት እገዳ ብ14 ሚያዝያ ምስተወደአ ናብ ዓድና ክንምለስ ኢና፡ ብዝብል ተስፋ ምስዞም ኣብዚ ዘለው አሕዋት ተደጋጊፍና ንነብር ነይርና። ሕዚ ግና ኩሉ ነገር ዓብይ ነጠባ ኮይኑና ኣሎ" ብምባል ተስፋ ኣብ ምቑራፅ ከምዝበጽሐት ትዛረብ ዘውዲቱ። ስድራ ጌታቸው ሹሜ፡ ሕክምነኦም እኳ እንተወድኡ፡ ተኸታቲሎም ዝወስድዎ መድሓኒት ግና ኣለዎም። "እኹልን ኣድላይን ምግቢ ክንረክብ ከቢድ ፈተና ኮይኑኒ፤ እቲ ዕጽዋ ተናዊሑሉ ዘሎ ግዜ ክሓስብ እንከለኹ ከኣ ይኸብደኒ" ይብል ኣይተ ጌታቸው። "ሓፍተይ ብጣዕሚ ብዙሕ መድሓኒት እያ ትወስድ። ነዚ መድሓኒት ንምውሳድ ድማ፡ እኹል ምግቢ ክትወስድ ኣለዋ። ኣብዚ ዓዲ ዘለዉ ምግብታት ድማ ብዙሕ ዝሰማምዑ ኣይኮኑን። መድሓኒት ወሲድካ ዘይምብላዕ ድማ ከቢድ እዩ" ይብል። ሓደ ሓደ ምርመራ ንክገብሩ ዝተኣዘዘሎም ተሓከምቲ፡ ዘለዎም ናይ ጥዕና ፀገም በቲ ለበዳ ንክልከፉ ልዑል ዕድል ስለዝህሉ፡ ምምርማር ገዲፎም ኣብ ዝተኻረይዎ ሆቴል ከምዝውዕሉ ዘውዲቱ ገሊፃትልና። እዚ ናይ ካልኦት ተሓከምቲ ስምዒት፡ ኣብ ባዕላ፡ ኣብ ዘውዲቱ እውን ኣሎ። "ኩሉ ነገር ኣዝዩ ዘፍርሕ እዩ፤ መልሲ ዝህብ ኣካል የለን። እቲ ዝነበረኒ ሕማም ምሐሸኒ። ናብ ሃገረይ ዝምለሰላ መዓልቲ እየ ዝናፍቕ፤ ስድራይ ብጣዕሚ እዮም ተጨኒቖም፤ ለይትን ቀትርን እዮም ዝበኸዩ። እዚ ድማ ንዓይ ሰላም ኣይሃበንን። ካብዚ ኩሉ ዘይምሕካም ምሐሸኒ" ብምባል ጸገማ ንኽንገረላ ተማሕፂና። ካልእ ስሙ ክግለፅ ዘይደለየ ተሓካሚ ድማ ተመሳሳሊ ጸገም ከምዘለዎን "ዕሹጋት ምግብታት ንምግዛእ እናፈራሕና ኢና ንወፅእ፤ ካብ መዓልቲ ናብ መዓልቲ ይኸብደና ኣሎ" ብምባል መዓልታዊ ገዛ ክራይ ይፅብፅቡ ከምዘለዉ ተዛሪቡ። ምንጪ ስእሊ, Getty Images "ካብዚ ንደሓር ሞት እዩ ዝመፅእ" እዞም ቢቢሲ ዘዘራረቦም፡ ኣብ ዝተፈላለዩ ግዝኣታት እታ ሃገር ኣብ ዝርከቡ ሆስፒታላት ዝተፈላለዩ ዓይነታት ሕክምና ክከታተሉ ዝፀንሑ ኢትዮጵያውያን፡ ብዛዕባ እቲ ዘለውሉ ኩነታት፡ ብተደጋጋሚ ኣብ ኒውደልሂ ናብ ዝርከብ ኤምባሲ ኢትዮጵያ ከምዘፍለጡ እዮም ዝዛረቡ። "ተረጋጊእኩም ተፀበዩ" ዝብል መልሲ ጥራሕ ከምዝተዋህቦም ይዛረቡ። እዞም ኣብዚ ዘሎና ሰባት ንሕክምና ኢና መጸኢና፡ ኣብ ነብሲ ወከፍ ዕለት ከኣ ናብራን ወጻእን ይኸብደና ኣሎ ዝበለት ወይዘሮ ዘውዲቱ፡ "እንታይ ሒዝና ኢና ክንረጋጋእ። ካብዚ ንደሓር ሞት እዩ ዝመፅእ" ትብል። እቶም ተሓከምቲ፡ ክሳብ መዓዝ ኢና ኣብዚ ክንፀንሕ?
